**Argumentarea necesității**

cu privire la inițierea negocierilor asupra proiectului Acordului de finanțare dintre Republica Moldova și Asociația Internațională pentru Dezvoltare în vederea realizării Programului ,,Operațiunea Politica de Dezvoltare pentru Sprijinirea Oportunităților Economice și a Tranziției Climatice”

**A. Descrierea contractului de împrumut de stat extern**

**1. Informații generale:**

La data de 08 noiembrie 2024, Ministerul Finanțelor a solicitat sprijinul Băncii Mondiale la un Program de operațiuni pentru politici de dezvoltare.

Prin urmare, reprezentanții Băncii Mondiale au organizat mai multe întrevederi cu autoritățile publice centrale ale Republicii Moldova, în vederea identificării măsurilor de politici ce urmează a fi susținute de Programul respectiv. Ca rezultat al discuțiilor, Banca Mondială a remis în adresa Ministerului Finanțelor versiunea finală a Matricei de politici pentru a fi coordonată cu instituțiile responsabile, precum și proiectul Acordului de finanțare dintre Republica Moldova și Asociația Internațională pentru Dezvoltare în vederea realizării Programului ,,Operațiunea Politica de Dezvoltare pentru Sprijinirea Oportunităților Economice și a Tranziției Climatice”.

Proiectul Acordului de finanțare este un acord interstatal.

Proiectul Acordului în cauză este constituit din 6 articole și trei anexe, care conține clauze privind suma asistenței financiare, procedura de debursare, condiționalitățile necesare a fi implementate pentru debursarea împrumutului, etc.

**2. Informații privind conținutul contractului:**

Programul ,,Operațiunea Politica de Dezvoltare pentru Sprijinirea Oportunităților Economice și a Tranziției Climatice” prevede finanțare în sumă totală de 105,7 mil. dolari SUA, dintre care 90,0 mil. dolari SUA – împrumut, dintre care 50,0 mil. dolari SUA Acordul supus avizării și 15,7 mil. dolari SUA – grant, destinat pentru finanțarea necesităților bugetului de stat.

Proiectul Acordului propus spre promovare reprezintă suport bugetar în sumă de 50,0 mil. dolari SUA (sau echivalentul în euro) prin intermediul Asociației Internaționale pentru Dezvoltare.

Programul este compus din 11 condiționalități ce țin de creșterea competitivității sectorului privat prin facilitarea intrării și ieșirii pe piață, îmbunătățirea capacității de angajare și accesul la educație de calitate, precum și îmbunătățirea securității energetice și promovarea agriculturii climatice inteligente. La momentul actual, toate condiționalitățile au fost realizate, respectiv fiind adoptate toate actele normative/legislative. În acest context, după intrarea în vigoare a Acordului de finanțare va fi posibilă efectuarea debursării acestuia.

Proiectul Acordului de finanțare invocat mai sus, va intra în vigoare după ratificarea de către Parlamentul Republicii Moldova, urmând să intre în efectivitate din momentul îndeplinirii tuturor condițiilor specificate în proiectul Acordului de finanțare.

Proiectul Acordului respectiv nu este menit să implementeze și să amendeze/substituie un alt contract în vigoare. În cazul acceptului reciproc, Acordul poate fi amendat cu respectarea legislației naționale.

**B. Analiza de impact**

**Aspectul politic, cultural şi social:**

Proiectul Acordului de finanțare nu contravine politicii interne şi externe promovate de Republica Moldova.

**Aspectul economic şi de mediu:** Măsurile de politici sunt axate pe asigurarea sprijinului asupra oportunităților economice și a tranziției climatice în Republica Moldova.

Măsurile de politici prevăd 11 condiționalități ce țin de: creșterea competitivității sectorului privat prin facilitarea intrării și ieșirii pe piață, îmbunătățirea capacității de angajare și accesul la educație de calitate, precum și îmbunătățirea securității energetice și promovarea agriculturii climatice inteligente.

**Aspectul normativ:** Proiectul Acordului în cauză este compatibil cu instrumentele internaționale la care Republica Moldova este parte. Conform Matricei de politici din proiectul Acordului respectiv au fost adoptate acte normative noi și/sau modificate cele existente în vigoare.

 **Aspectul instituțional şi organizatoric:** Aplicarea prevederilor proiectul Acordului nu necesită întreprinderea măsurilor suplimentare privind înființarea unor instituții noi sau reorganizarea celor existente și nu va condiționa abilitarea unor persoane sau instituții cu împuterniciri noi.

 **Aspectul financiar:** Suma împrumutului constituie 50,0 mil. dolari SUA sau echivalentul în euro. Împrumutul va fi acordat conform condițiilor standard ale Asociației Internaționale pentru Dezvoltare. Împrumutul urmează a fi debursat într-o singură tranșă.

**Aspectul temporar:**

Proiectul Acordului de finanțare invocat mai sus, va intra în vigoare după ratificarea de către Parlamentul Republicii Moldova și îndeplinirii tuturor condițiilor specificate în proiectul Acordului de împrumut.

**D. Mandatul pentru negocieri**

În vederea negocierii proiectului Acordului de finanțare dintre Republica Moldova și Asociația Internațională pentru Dezvoltare în vederea realizării Programului ,,Operațiunea Politica de Dezvoltare pentru Sprijinirea Oportunităților Economice și a Tranziției Climatice”, va fi împuternicită delegația oficială în baza Hotărârii Guvernului Republicii Moldova.

Procesul Verbal al negocierilor va fi semnat în limba engleză, în două exemplare de către șefii delegației din ambele părți. Pentru semnarea Procesului-verbal al negocierilor şi a altor documente relevante negocierilor în cauză, se împuternicește domnul Ion Gumene, Secretar de stat, Ministerul Finanțelor.

Din Delegația oficială a Republicii Moldova vor face parte reprezentanții Cancelariei de Stat, Ministerului Finanțelor, Ministerului Energiei, Ministerului Dezvoltării Economice și Digitalizării, Ministerului Afacerilor Interne, Ministerului Agriculturii și Industriei Alimentare, Ministerului Educației și Cercetării, Consiliului Concurenței, Agenției Proprietății Publice.

**E. Procedura negocierilor**

Negocierile asupra proiectului Acordului de finanțare dintre Republica Moldova şi Asociația Internațională pentru Dezvoltare în vederea realizării Programului ,,Operațiunea Politica de Dezvoltare pentru Sprijinirea Oportunităților Economice și a Tranziției Climatice” vor fi purtate de către Delegația oficială de negociatori condusă de Secretarul de stat al Ministerului Finanțelor, dl Ion Gumene.

Negocierile vor avea loc în limba engleză.

Acordul de finanțare va fi semnat în limba engleză de dna. Victoria Belous, Ministrul Finanțelor.

Acordul invocat mai sus, va intra în vigoare după ratificarea de către Parlamentul Republicii Moldova, urmând să intre în efectivitate din momentul îndeplinirii tuturor condițiilor specificate în proiectul Acordului de finanțare.

**Secretar general al ministerului Dina ROȘCA**